|  |
| --- |
| Hanas Solo |
| Pirmas pasirodymas | „Žvaigždžių karai: epizodas IV – nauja viltis" (1997 m.) |
| Paskutinis pasirodymas | „Žvaigždžių karai: epizodas IX – Skaivokerio iškilimas" (2019 m.). |
| Kūrėjas | Džordžas Lukasas |
| Vaidina | Harisonas Fordas (1977–1983, 2015–2019)  Alden Ehrenreich (2018) |
| Informacija |
| Rūšis | žmogus |
| Lytis | vyras |
| Sutuoktinis | Princesė Lėja |
| Vaikai | Kailas Renas |

**Hanas Solo** (angl. *Han Solo*) – išgalvoto „Žvaigždžių karų" pasaulio veikėjas. Pirmąkart pasirodė 1977 m. filme „Žvaigždžių karai: epizodas IV – nauja viltis", kur jį vaidino Harrison Ford. Šis aktorius Haną Solo vaidino ir paskesniuose filmuose „Žvaigždžių karai: epizodas V – imperija kontratakuoja" (1980 m.), „Žvaigždžių karai: epizodas VI – džedajaus sugrįžimas" (1983 m.), taip pat tęsinio trilogijos filme „Žvaigždžių karai: epizodas VII – galia nubunda" (2015 m.). Vaidmuo filme „Žvaigždžių karai: epizodas IX – Skaivokerio iškilimas" (2019 m.). tebuvo epizodinis. 2018 m. filme „Solo: Žvaigždžių karų istorija" jaunesnį Haną Solo vaidina aktorius Alden Ehrenreich.

Hanas Solo ir jo draugas bei pagalbininkas Čiubaka – kontrabandininkai, pilotuojantys erdvėlaivį „Tūkstantmečio sakalas". Norėdami nuvykti į Alderaano planetą, kur tikisi perduoti perimtas „Mirties žvaigždės" schemas, Haną ir Čiubaką nusisamdo Obivanas Kenobis bei Lukas Skaivokeris. Iš pradžių Hanas Solo nerodo noro prisijungti prie Sukilėlių Aljanso, tačiau galiausiai sutinka. Hanas Solo įsimyli princesę Lėją, vėliau jie susituokia.

Tęsinio trilogijoje, kurios veiksmas vyksta dešimtmečiais vėliau, Hanas prisideda prie Rėjos ir buvusio Imperijos šturmuotojo Fino, kad padėtų kovoti su Pirmuoju Ordinu, kurio pajėgoms vadovauja Aukščiausiasis vadas Snoukas bei Kailas Renas, Hano ir Lėjos sūnus. Jis pasidavė tamsiajai Jėgos pusei, dėl to Hanas ir Lėja išsiskyrė. Kailas Renas tėvą nužudo, tačiau šis po kurio laiko pasirodo sūnui vizijoje kaip Jėgos dvasia ir padeda jam grįžti į šviesiąją Jėgos pusę.

Koncepcija
----------

Hano Solo ir princesės Lėjos cosplay
Ankstyviausioje pirmojo „Žvaigždžių karų" filmo scenarijaus juodraščio versijoje Hanas Solo buvo „urealiečių" rūšies ateivis žalia oda, be nosies ir su didžiulėmis žiaunomis, priklausantis džedajų *Bendu* ir pažįstamas su generolu Skaivokeriu. Paskesniame scenarijaus juodraštyje Solo apibūnamas kaip barzdotas spalvingo charakterio piratas. Franšizės kūrėjas George Lucas nutarė, kad šis veikėjas turėtų būti žmogus, nes tai leistų geriau išplėtoti santykius tarp trijų pagrindinių veikėjų (Luko, Lėjos ir Hano). Bičiulio ateivio vaidmeniui pasirinktas Čiubaka. Trečiajame scenarijaus juodraštyje Solo jau „užkietėjęs James Dean stiliaus žvaigždėlaivio pilotas", toks jis pavaizduotas ir filme. G. Lucas savo užrašuose kaip orientyrą pasitelkė ir Humphrey Bogart. Pasak mitologo Joseph Campbell, „Hanas įsivaizduoja esąs egoistas; iš tiesų jis toks nėra. … esama kažko dar, kas [jį] stumia pirmyn". 1997 m. G. Lucas Haną Solo apibūdino kaip „cinišką vienišių, kuris supranta, jog svarbu priklausyti grupei ir prisidėti prie bendrojo gėrio". 2004 m. G. Lucas teigė, jog Hanas – savanaudis protagonisto Luko bendras, o Lukas – pasiaukojantis.

Vaidmuo
-------

Harrison Ford Hano Solo vaidmeniui pasirinktas ne iškart. Šis aktorius jau buvo vaidinęs G. Lucas filme „Amerikietiški grafiti", tad G. Lucas norėjo kito žmogaus. H. Ford jis pasamdė repetuoti žodžius drauge su kitais aktoriais, tačiau buvo taip sužavėtas H. Ford pasirodymo, kad galiausiai pasirinko būtent jį. Svarstyta pasirinkti šiuos aktorius: Al Pacino, Robert De Niro, James Caan, Christopher Walken, Jack Nicholson, Sylvester Stallone, Kurt Russell, Bill Murray, Steve Martin, Robert Englund, Nick Nolte, Burt Reynolds, Chevy Chase ir Perry King (pastarasis vėliau vaidino Haną Solo radijo teatre).

Išnašos
-------

1. ↑  *Han Solo*. Starwars.com. Nuoroda tikrinta 2022-07-03.
2. ↑  The Star Wars by George Lucas – Rough draft
3. 1 2 3  Lucas, George (2004). *The Characters of 'Star Wars'*, *Star Wars Trilogy* DVD. 20th Century Fox Home Entertainment. Event occurs at 5.
4. ↑  „THE STAR WARS" – From The Adventures of Luke Starkiller by George Lucas. Starkiller – The Jedi Bendu Script Site.
5. ↑  „Mythic Discovery Within the Inner Reaches of Outer Space: Joseph Campbell Meets George Lucas, Part 2". *StarWars.com*. 2015-01-06. Nuoroda tikrinta 2018-10-10.
6. ↑  Bouzereau, Laurent (1997). *Star Wars: The Annotated Screenplays*. New York City: Ballantine Books. p. 8. ISBN 978-0-345-40981-2.
7. ↑  „5 Famous Actors Who Almost Played The Part Of Han Solo In Star Wars". *Dailynewsdig.com*. 2013-03-02. Nuoroda tikrinta 2016-12-21.
8. ↑  *Empire of Dreams: The Story of the Star Wars Trilogy*. Star Wars Trilogy Box Set DVD documentary. [2005]
9. ↑  „Is it true about Burt Reynolds and Han Solo?". *About.com*. Suarchyvuotas originalas 2005-12-25. Nuoroda tikrinta 2006-10-03.
10. ↑  „Al Pacino turned down Han Solo part because script was confusing". *Independent.co.uk*. 2014-09-12.
11. ↑  „Movie News: James Caan Talks Turning Down Roles in SUPERMAN and STAR WARS". 2013-09-29.